《游忘归岩》
明代·李之世

兹岩号忘归，我是怀归客。于焉展芳游，忻赏迨晨夕。

前峰登陟倦，来就岩际息。石梁架丹岭，蜿蜿苍龙脊。

琳宇摩穹霄，阴房透地脉。恍疑仙子居，尘凡通一隙。

乍闯已飞腾，旋入转警悟。欹崖倒欲垂，箭光忽注射。

叫窱壁留飔，砰硡籁生舄。却疑鼠斗穴，翻似鲮穿碛。

穷崖别有天，顿与前境隔。蒙茸缀涧花，怪崄露巉石。

灵迹既韬秘，游人遂克斥。虚亭占绝巘，恰可布筵席。

山影摇深杯，夕阳对岸帻。尊罍渐以罄，仆马频催逼。

聊舒一日悰，怅矣牵缘役。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。